钦定古今图书集成/历象汇编/乾象典/第002卷 > 明阳玛诺天问略 > 月受日光地上见晦朔弦望图
## 钦定古今图书集成/历象汇编/乾象典/第002卷 > 明阳玛诺天问略 > 月受日光地上见晦朔弦望图

### 月受日光地上见晦朔弦望图说

如右图，甲为日轮在上，乙为月轮在下，丙为地上目力所及，以视月光。见月轮在乙，正居日下，日光全照向上半体，而向下半体日所不及者，绝无光焉，故朔日则月全无光；月在丁，虽日光皆照其半，然大半居天内，目力独见其小分也；月在戊、在己亦然；月在庚，乃正相对于日轮，日光全照其向下之半，目力得见，而其向上者无光，人目俱所不及焉，故望日月光满全也；过望日后，目力渐不能及，月光渐消，以至无光焉。

问：“月借日光，光有消长；乃诸星之光恒见满圆而无消长，何也？”曰：“诸星与月，其借日光不同也。月天在日天之下，月受其光，近远一异，消长不同；诸星之天居日天之上，日光照星，恒照其下面，虽或近或远于日，而其下面恒有光，故居地上者，视星恒有光也。”